SL Uradni list Evropske unije C 51/8

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 51/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„RADICCHIO VARIEGATO DI CASTELFRANCO“

EU št.: PGI-IT-1515-AM01 – 22.12.2016

ZOP ( ) ZGO ( X )

1. Skupina vložnikov in pravni interes

Ime/skupina Consorzio di tutela Radicchio Rosso di Treviso IGP e Radicchio Variegato di Castelfranco IGP Vrsta skupine Več oseb Udeležene osebe Proizvajalec(-ci) Naslov Piazzale indipendenza n. 2 31055 Quinto di Treviso TV ITALIA E-naslov consorzio@radicchioditreviso.it, mail@pec.radicchioditreviso.it

Consorzio di tutela Radicchio Rosso di Treviso IGP e Radicchio Variegato di Castelfranco IGP je pooblaščen za vložitev zahtevka za spremembo na podlagi člena 13(1) odloka ministrstva za kmetijske, živilske in gozdarske politike (Decreto del Ministero delle politiche agricole alimentari e forestali) št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☒ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo: nadzorni organ, ime, povezava

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Sprememba št. 1

Veljavna specifikacija proizvoda

„Člen 2 – Uporaba Do zadevne ZGO so upravičeni proizvodi ‚Radicchio Variegato‘, ki izključno in v celoti izvirajo z ozemelj pokrajin Treviso, Padova in Benetke, opredeljenih v nadaljevanju, ter so jih pridelali obdelovalci primernih površin, na katerih se vsako leto goji ta pridelek.“

Novo besedilo

„Člen 2 – Opis proizvoda Pridelki, gojeni za pridelavo proizvoda z ZGO ‚Radicchio Variegato di Castelfranco‘, morajo vključevati rastline družine košarnic vrste Cichorium intybus sorte silvestre, kar vključuje pisani tip (variegato). Značilnosti proizvoda Ob dajanju na trg mora imeti radič z ZGO ‚Radicchio Variegato di Castelfranco‘ naslednje značilnosti: (a) videz: lepo oblikovana glava svetlečih barv s premerom najmanj 15 cm; na spodnjem delu glave je plast ravnih listov in proti sredini, ki nima srčike, sledijo plasti listov, ki so postopoma bolj pokončni; največja dolžina debla je 4 cm s premerom, ki je sorazmeren z velikostjo glave; listi so čim debelejši z nazobčanimi robovi, valovito površino in so okroglaste oblike; (b) barva: listi so bele do krem barve in po celotni površini listov enakomerno pisani z različnimi barvnimi odtenki, od svetlo vijoličaste do škrlatno rdeče in živo rdeče; (c) okus: listi imajo prefinjen okus, ki je sladek do prijetno grenak; (d) velikost: glave radiča tehtajo vsaj 100 g s premerom najmanj 15 cm; Značilnosti proizvoda ‚Radicchio Variegato di Castelfranco‘ ob dajanju na trg so naslednje: popolna zrelost; bela do kremna barva, enakomerna pisanost z odtenki svetlo vijoličaste do živo rdeče barve; listi z nazobčanimi robovi in rahlo valovito površino; čvrsta glava; srednjevelik do velik; enaka velikost glav; zunanja površina je čista, prefinjena in brez napak; steblo je sorazmerno z glavo in ni daljše od 4 cm.“

Razlog

Struktura specifikacije proizvoda je bila usklajena z zaporedjem postavk v specifikaciji proizvoda iz člena 7 Uredbe (EU) št. 1151/2012. Člen 2 je bil nadomeščen z besedilom o opisu proizvoda, ki je bilo prej v členu 6, besedilo o pravilih uporabe pa je bilo prestavljeno iz člena 2 v člen 3. Določbe prvega odstavka novooblikovanega besedila so bile prestavljene iz člena 4 veljavne specifikacije proizvoda.

Geografsko območje

Sprememba št. 2

Veljavna specifikacija proizvoda

„Člen 3 – Območje proizvodnje Območje proizvodnje in pakiranja radiča ‚Radicchio Variegato di Castelfranco‘, ki leži v pokrajinah Treviso, Padova in Benetke, zajema celotno upravno območje naslednjih občin: pokrajina Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba in Zero Branco; pokrajina Padova: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario in Trebaseleghe; pokrajina Benetke: Martellago, Mira, Mirano, Noale, Salzano, Santa Maria di Sala, Scorzè in Spinea.“

Novo besedilo

„Poglavje 3 – Opredeljeno geografsko območje Do zadevne ZGO so upravičeni proizvodi ‚Radicchio Variegato‘, ki izključno in v celoti izvirajo z ozemelj pokrajin Treviso, Padova in Benetke, opredeljenih v nadaljevanju. Območje proizvodnje in pakiranja radiča ‚Radicchio Variegato di Castelfranco‘, ki leži v pokrajinah Treviso, Padova in Benetke, zajema celotno upravno območje naslednjih občin: pokrajina Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba in Zero Branco; pokrajina Padova: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe in Tribano; pokrajina Benetke: Marcon, Martellago, Mira, Mirano, Noale, Salzano, Santa Maria di Sala, Scorzè in Spinea.“

Razlog

Dodano je bilo besedilo o pravilih uporabe, ki je bilo prej v členu 2, in sicer zaradi skladnosti med vsebino zadevnega odstavka in vsebino zadevnega člena.

Dodani sta bili dve občini – Tribano v pokrajini Padova in Marcon v pokrajini Benetke – saj je „Radicchio Variegato di Castelfranco“ pridelek, značilen za ta predel Benečije. Natančneje, zgodovinsko izročilo v obeh zgoraj navedenih občinah ter znanje in veščine v zvezi s proizvodnjo, ki povezujejo gojitelje iz teh občin z vsemi drugimi proizvajalci radiča z ZGO „Radicchio Variegato di Castelfranco“, so potrjeni in podprti s starimi računi, zlasti za proizvode najvišje kakovosti, ki so jih izdala podjetja s sedežem in/ali obdelovalnimi površinami v navedenih občinah. Zahtevek je torej vložen zaradi odprave neobstoja posebnega interesa v fazi pridobivanja ZGO, ki traja skoraj 20 let.

Dokazilo o poreklu

Sprememba št. 3

Veljavna specifikacija proizvoda

„Člen 4 – Okoljske značilnosti Pridelki, gojeni za pridelavo proizvoda z ZGO ‚Radicchio Variegato di Castelfranco‘, morajo vključevati rastline družine košarnic vrste Cichorium intybus sorte silvestre, kar vključuje pisani tip (variegato). Razmere na zemljišču in obdelovalne tehnike na parcelah za pridobivanje ZGO ‚Radicchio Variegato di Castelfranco‘ morajo biti skladne s tradicionalnimi metodami, ki se uporabljajo na območju proizvodnje, in vsekakor take, da dajo proizvodu njegove posebne značilnosti. Za pridelovanje proizvoda z ZGO ‚Radicchio Variegato di Castelfranco‘ je primerna sveža, globoka zemlja, ki dobro odvaja vodo in ni preveč bogata s hranilnimi snovmi, zlasti dušikom, ter ni alkalna. Za gojenje so posebej primerna območja s prstjo na starih poplavnih zemljiščih, ki je bogata z glino in peskom in je v procesu dekalcifikacije, ter podnebjem, za katero so značilni poletje z dovolj padavinami in zmernimi temperaturami, suho jesensko vreme in zgodnje zime s temperaturami, ki se spustijo do –10 °C. Gostota po sejanju, presajanju in redčenju radiča z ZGO ‚Radicchio Variegato di Castelfranco‘ ne sme presegati 7 rastlin na kvadratni meter. Za opredelitev proizvoda z ZGO ‚Radicchio Variegato di Castelfranco‘ največja proizvodnja na hektar ne sme presegati 6 000 kg (brez kakršne koli možnosti odstopanja). Največja teža posameznih glav, ki so končni proizvod, ne sme presegati 0,400 kg (brez kakršne koli možnosti odstopanja).“

Novo besedilo

„Člen 4 – Dokazilo o poreklu Vsaka faza proizvodnega postopka se spremlja z beleženjem vhodnih in izhodnih proizvodov za vsako fazo posebej. S tem spremljanjem ter vpisom proizvajalcev in izvajalcev pakiranja v ustrezne registre, ki jih vodi organ za nadzor nad parcelami, vodenjem registrov proizvodnje in pakiranja ter s pravočasnim prijavljanjem proizvedenih količin nadzornemu organu se zagotavlja sledljivost proizvoda. Nadzorni organ nadzoruje vse fizične in pravne osebe, ki so vpisane v te registre, v skladu s specifikacijo proizvoda in ustreznim načrtom nadzora.“

Razlog

Struktura specifikacije proizvoda je bila usklajena z zaporedjem postavk v specifikaciji proizvoda iz člena 7 Uredbe (EU) št. 1151/2012. Člen 4 je preoblikovan, doda se besedilo o poreklu proizvoda in pravil glede sledljivosti.

Informacije, navedene v odstavkih 2 in 3, ki se nanašajo na okoljske značilnosti, so prestavljene v člen 6, odstavki 4, 5 in 6 pa so spremenjeni in prestavljeni v naslednji člen 5.

Metoda proizvodnje

Sprememba št. 4

Spremenjeni so bili naslednji odstavki člena 4 veljavne specifikacije proizvoda in prestavljeni v člen 5.

„Pridelovanje proizvoda ‚Radicchio Variegato di Castelfranco‘ se vedno začne s sejanjem ali presajanjem sadik. Gostota po sejanju, presajanju in redčenju radiča z ZGO ‚Radicchio Variegato di Castelfranco‘ ne sme presegati 7 rastlin na kvadratni meter. Za opredelitev proizvoda z ZGO ‚Radicchio Variegato di Castelfranco‘ največja proizvodnja na hektar ne sme presegati 6 000 kg (brez kakršne koli možnosti odstopanja). Največja teža posameznih glav, ki so končni proizvod, ne sme presegati 0,400 kg (brez kakršne koli možnosti odstopanja).“

Novo besedilo

„Proizvod z ZGO ‚Radicchio Variegato di Castelfranco‘ pridelujejo obdelovalci primernih površin, na katerih se vsako leto goji ta pridelek, pri čemer se pridelava vedno začne s sejanjem ali presajanjem sadik. Gostota po sejanju, presajanju in redčenju radiča z ZGO ‚Radicchio Variegato di Castelfranco‘ ne sme presegati 8 rastlin na kvadratni meter. Za opredelitev proizvoda z ZGO ‚Radicchio Variegato di Castelfranco‘ največja proizvodnja na hektar ne sme presegati 12 000 kg (brez kakršne koli možnosti odstopanja). Največja teža posameznih glav, ki so končni proizvod, ne sme presegati 0,600 kg (brez kakršne koli možnosti odstopanja).“

Razlog

Navedba „obdelovalci primernih površin, na katerih se vsako leto goji ta pridelek,“ je bila prestavljena iz člena 2 „Uporaba“ v zadevni člen 4 („Metoda proizvodnje“).

Odstavek o gostoti rastlin na m2 je bil prestavljen iz člena 4 v ustrezni člen 5 specifikacije proizvoda. Zahteva se povečanje gostote s 7 na 8 rastlin na kvadratni meter za pridelavo manjših glav, da se ob upoštevanju meril kakovosti, določenih s specifikacijo proizvoda, zadosti povpraševanju posebnih vrst potrošnikov, kot so majhna gospodinjstva, v katerih živita ena ali dve osebi.

Odstavek o največji teži glav je bil prestavljen iz člena 4 v ustrezni člen 5 specifikacije proizvoda. Pri maksimalnem enotnem povečanju glav z 0,400 kg na 0,600 kg in povečanju maksimalne proizvodnje se upošteva izboljšana donosnost rastlin, ki je posledica nenehnega množičnega postopka izbora, ki ga izvajajo pridelovalci od registracije imena. Poleg tega so se izboljšale proizvodne tehnike, pa tudi tehnike varstva rastlin in tehnično-kmetijski sistemi obdelovalnih površin. Uvedba strojev, namenjenih zlasti za bolj pravočasno in učinkovito izvedbo faz pobiranja pridelka, omogoča manjše izgube, uporaba prostorov, v katerih so ustrezni pogoji za predelavo in začasno shranjevanje proizvoda pred njegovim dajanjem na trg, pa omogoča večjo proizvodnjo.

Sprememba št. 5

Naslednji stavek člena 5:

„Presaditev je treba po potrebi izvesti med 15. junijem in 31. avgustom,“

se spremeni:

„Presaditev je treba po potrebi izvesti med 15. junijem in 10. septembrom.“

Razlog

S podaljšanjem obdobja za presaditev se upošteva spremenljivost podnebja. Zaradi posebnih podnebnih razmer se namreč lahko konec sajenja prestavi na poznejši datum. Zato je bil datum konca postopkov presaditve prestavljen na 10. september.

Sprememba št. 6

Odstavek člena 5:

„Rast proizvoda ‚Radicchio Variegato di Castelfranco‘ se pospešuje na dva načina: bodisi

(a) z navpično potopitvijo glav do stebla v studenčnico pri temperaturi 11 °C, idealni za predelavo vrtnin, za toliko časa, kot je potrebno, da dosežejo pravo stopnjo zrelosti in zgoraj opisane značilnosti, navedene v členu 6 v nadaljevanju; bodisi

(b) v ogrevanih prostorih ali neposredno na polju, pri čemer je treba zagotoviti pravo stopnjo vlažnosti koreninske strukture, zmanjšati intenzivnost svetlobe in pospešiti rast novih poganjkov iz vsake glave,“

je spremenjen:

„Rast proizvoda ‚Radicchio Variegato di Castelfranco‘ se pospešuje na dva načina:

(a) bodisi z navpično potopitvijo glav do stebla v studenčnico pri temperaturi najmanj 11 °C za toliko časa, kot je potrebno, da dosežejo pravo stopnjo zrelosti in zgoraj opisane značilnosti; bodisi

(b) v ogrevanih prostorih ali neposredno na polju, pri čemer je treba zagotoviti pravo stopnjo vlažnosti koreninske strukture, zmanjšati intenzivnost svetlobe in pospešiti rast novih poganjkov iz vsake glave,“

Razlog

Predlagano je, da se temperatura vode, določena pred dvajsetimi leti, šteje za najnižjo temperaturo, ki je optimalna za spodbujanje beljenja. Izkazalo se je, da je merilo, določeno v veljavni specifikaciji proizvoda, prestrogo glede na obseg območja proizvodnje, ki zajema kar 52 občin pokrajin Treviso, Padova in Benetke.

Označevanje

Sprememba št. 7

Veljavna specifikacija proizvoda

„Člen 8 – Prijava proizvodnje Naslednji stavki: ‚Upravitelj kmetije mora v poseben register kmetij vnesti datum začetka dejavnosti pobiranja pridelka. Upravitelj kmetije mora za vsako proizvodno leto nadzornemu organu iz predhodnega člena sporočiti količino pridelanih proizvodov, pripravljenih za vstop na trg. Hkrati morajo upravitelji kmetij to količino vnesti v register kmetij z navedbo datuma dostave izvajalcu pakiranja, razen če pridelke pakirajo sami,‘ so bili črtani.“

Razlog

Določbe člena 8 so bile črtane, ker so zajete v pravilih iz člena 4.

Sprememba št. 8

Veljavna specifikacija proizvoda

„Člen 9 – Označevanje in predstavitev Ob dajanju na trg mora biti radič z ZGO ‚Radicchio Variegato di Castelfranco‘ zapakiran: (a) v ustreznih zabojih velikosti 30 × 50 cm ali 30 × 40 cm, v katere je mogoče zapakirati največ 5 kg proizvoda; (b) v ustreznih zabojih velikosti 40 × 60 cm, v katere je mogoče zapakirati največ 7,5 kg proizvoda; (c) v ustreznih zabojih drugih velikosti, če ne sprejmejo več kot 2 kg proizvoda. Vsak zaboj mora imeti zapečaten pokrov, ki preprečuje, da bi se vsebina odstranila brez preloma pečata.“

Novo besedilo

„Člen 8 – Označevanje Ob dajanju na trg mora biti radič z ZGO ‚Radicchio Variegato di Castelfranco‘ zapakiran v skupaj največ 10-kilogramske zaboje, primerne za živila. Ta pakiranja morajo biti taka, da lahko zagotavljajo ustrezno shranjevanje proizvoda in preprečijo, da bi se ta pokvaril ali poškodoval. Proizvod, namenjen za predelavo, se bo lahko tržil v ustreznih zabojih (bins), katerih neto teža je lahko največ 250 kg. Ti zaboji morajo imeti zapečaten pokrov, s katerim se proizvodi zavarujejo za končnega potrošnika. V primeru prodaje na drobno v pakiranjih z več kot 2 kg neto teže se lahko proizvod po prelomu pečata vzame iz zabojčkov in prodaja po kosih končnim potrošnikom.“

Razlog

Navedbe velikosti pakiranj so bile črtane. Ta sprememba se zahteva zaradi potrebe po vse učinkovitejših tržnih strategijah, pri čemer je treba upoštevati vse večje zahteve sodobne distribucije, predelovalne panoge in potrošnikov, ki narekujejo večjo prožnost in inovativnost pri izbiri najustreznejšega pakiranja.

Za proizvod, namenjen za predelavo, so določeni posebni predpisi. Zaradi dodatne zahteve po pakiranju proizvodov za predelavo v zaboje, ki so bolj prilagojeni zahtevam glede prevoza in predelave, s čimer se znižajo stroški predelave, je treba uporabljati primerne zaboje (bins), ki lahko sprejmejo največ 250 kg.

Nazadnje je poudarjeno, da prepoved preloma pečata in jemanja proizvoda iz pakiranja velja samo za obdobje pred prodajo; na prodajnem mestu je namreč treba pakiranja (z več kot 2 kg neto teže) odpreti, da se lahko proizvod prodaja končnemu potrošniku po kosih. Nasprotno pa se pri pakiranju proizvoda v manj kot dvokilogramske zaboje prodajajo celi zaboji.

Sprememba št. 9

Veljavna specifikacija proizvoda

„Člen 9 – Označevanje in predstavitev“

Stavek:

„Na zabojih mora biti napisano tudi ime podjetja in naslov oziroma registrirani sedež individualnega proizvajalca in/ali združenja proizvajalcev in/ali izvajalca pakiranja,“ je spremenjen.“

Novo besedilo

„Člen 8 – Označevanje“

„Na istih zabojih so lahko poleg zakonsko predpisanih navedb morebitne dodatne in pomožne navedbe, če ne gre za hvaljenje in zavajanje potrošnika glede narave in značilnosti proizvoda.“

Razlog

Navedeni stavek je bil poenostavljen z napotitvijo na določbe, že zajete v veljavni zakonodaji o označevanju.

Drugo

Sprememba št. 10

Člen 6 specifikacije proizvoda je bil v celoti preoblikovan:

„Razmere na zemljišču in obdelovalne tehnike na parcelah za pridobivanje ZGO ‚Radicchio Variegato di Castelfranco‘ morajo biti skladne s tradicionalnimi metodami, ki se uporabljajo na območju proizvodnje, in vsekakor take, da dajo proizvodu njegove posebne značilnosti. Za pridelovanje proizvoda ‚Radicchio Variegato di Castelfranco‘ je primerna sveža, globoka zemlja, ki dobro odvaja vodo in ni preveč bogata s hranilnimi snovmi, zlasti dušikom, ter ni alkalna. Za gojenje so posebej primerna območja s prstjo na starih poplavnih zemljiščih, ki je bogata z glino in peskom in je v procesu dekalcifikacije, ter podnebjem, za katero so značilni poletje z dovolj padavinami in zmernimi temperaturami, suho jesensko vreme in zgodnje zime s temperaturami, ki se spustijo do –10 °C. Značilnosti proizvoda ‚Radicchio Variegato di Castelfranco‘ so odvisne od okoljskih razmer ter naravnih in človeških dejavnikov na območju proizvodnje. Zgodovina, napredek, stoletja stare tradicije lokalnih kmetij in gojiteljev, značilnosti zemlje, podnebje, temperatura podtalnice in zmožnost njenega pridobivanja preprosto z vrtanjem, tj. z nizkimi stroški, v celoti podpirajo povezavo med proizvodom ‚Radicchio Variegato di Castelfranco‘ in okoljem, v katerem se goji.“

Razlog

Člen 6 vsebuje informacije iz člena 4 veljavne specifikacije proizvoda. Navedene informacije so bile preurejene po spremembah 1 in 4. Člen je bil dopolnjen z informacijami iz točke 4.6 povzetka podatkov, ki je bil objavljen v Uradnem listu Evropske unije (UL C 270, 13.11.2007, str. 10). Preureditev člena ni spremenila elementov, ki označbo povezujejo z geografskim območjem proizvodnje.

Nadzorni organ

Sprememba št. 11

Člen 7 specifikacije proizvoda je bil v celoti preoblikovan:

„Člen 7 – Nadzorni organ Preverjanje skladnosti s specifikacijo proizvoda se izvaja v skladu s členom 37 Uredbe (EU) št. 1151/2012. Nadzorni organ, pristojen za preverjanje specifikacije proizvoda, je CSQA Certificazioni Srl s sedežem na naslovu: Via San Gaetano n. 74, Thiene VI, Italia, tel. +39 0445366094, faks +39 0445382672, e-naslov csqa@csqa.it, Pec: csqa@legalmail.it.“

Razlog

Razlog Informacije o sledljivosti so bile posodobljene in prestavljene v člen 4 spremenjene specifikacije proizvoda (glej spremembo 4 – Dokazilo o poreklu), medtem ko so bili v zadevni člen dodani ti podatki o nadzornem organu.

Sprememba št. 12

Veljavna specifikacija proizvoda

„Člen 1 – Ime Zaščitena geografska označba ‚Radicchio Variegato di Castelfranco‘, v nadaljevanju navedena s kratico ZGO, je v vrtnarskem sektorju omejena na pisani radič, ki izpolnjuje pogoje in zahteve, določene v tej specifikaciji proizvoda.“

Novo besedilo

„Člen 1 – Ime Zaščitena geografska označba ‚Radicchio Variegato di Castelfranco‘, v nadaljevanju navedena s kratico ZGO, je omejena na pisani radič, ki izpolnjuje pogoje in zahteve, določene v tej specifikaciji proizvoda.“

Razlog

Gre za formalno spremembo, ki ne vključuje spremembe registriranega imena proizvoda „Radicchio Variegato di Castelfranco“, temveč odpravo odvečne navedbe vrtnarskega sektorja v členu 1 specifikacije proizvoda.

ENOTNI DOKUMENT

„RADICCHIO VARIEGATO DI CASTELFRANCO“

EU št.: PGI-IT-1515-AM01 – 22.12.2016

ZOP ( ) ZGO ( X )

1. Ime

„Radicchio Variegato di Castelfranco“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Pridelki, gojeni za pridelavo proizvoda z ZGO „Radicchio Variegato di Castelfranco“, morajo vključevati rastline družine košarnic vrste Cichorium intybus sorte silvestre, kar vključuje pisani tip (variegato).

Značilnosti proizvoda

Ob dajanju na trg mora imeti radič z ZGO „Radicchio Variegato di Castelfranco“ naslednje značilnosti:

— videz: lepo oblikovana glava svetlečih barv s premerom najmanj 15 cm; na spodnjem delu glave je plast ravnih listov in proti sredini, ki nima srčike, sledijo plasti listov, ki so postopoma bolj pokončni; največja dolžina debla je 4 cm s premerom, ki je sorazmeren z velikostjo glave; listi so čim debelejši z nazobčanimi robovi, valovito površino in so okroglaste oblike;

— barva: listi so bele do krem barve in po celotni površini listov enakomerno pisani z različnimi barvnimi odtenki, od svetlo vijoličaste do škrlatno rdeče in živo rdeče;

— okus: listi imajo prefinjen okus, ki je sladek do prijetno grenak;

— velikost: glave radiča tehtajo vsaj 100 g s premerom najmanj 15 cm;

Značilnosti proizvoda „Radicchio Variegato di Castelfranco“ ob dajanju na trg so naslednje: popolna zrelost; bela do kremna barva, enakomerna pisanost z odtenki svetlo vijoličaste do živo rdeče barve; listi z nazobčanimi robovi in rahlo valovito površino; čvrsta glava; srednjevelik do velik; enaka velikost glav; zunanja površina je čista, prefinjena in brez napak; steblo je sorazmerno z glavo in ni daljše od 4 cm.“

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje radiča z ZGO „Radicchio Variegato di Castelfranco“, od sajenja/presaditve do pobiranja, vključno s postopki pospeševanja rasti, beljenja in končne obdelave, morajo potekati na geografskem območju proizvodnje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Za dajanje na trg mora biti radič z ZGO „Radicchio Variegato di Castelfranco“ zapakiran na geografskem območju proizvodnje v skupaj največ 10-kilogramske zaboje, primerne za živila. Ta pakiranja morajo biti taka, da lahko zagotavljajo ustrezno shranjevanje proizvoda in preprečijo, da bi se ta pokvaril ali poškodoval.

Proizvod, namenjen za predelavo, se bo lahko tržil v ustreznih zabojih (bins), katerih neto teža je lahko največ 250 kg. Ti zaboji morajo imeti zapečaten pokrov, s katerim se proizvodi zavarujejo za končnega potrošnika.

V primeru prodaje na drobno v pakiranjih z več kot 2 kg neto teže se lahko proizvod po prelomu pečata vzame iz zabojčkov in prodaja po kosih končnim potrošnikom.

3.6 Posebna pravila za označevanje proizvoda, za katerega se uporablja registrirano ime

Na zabojih mora biti s tiskanimi črkami enake velikosti navedeno ZGP „Radicchio Variegato di Castelfranco“. Na istih zabojih so lahko poleg zakonsko predpisanih navedb morebitne dodatne in pomožne navedbe, če ne gre za hvaljenje in zavajanje potrošnika glede narave in značilnosti proizvoda.

Poleg tega je vedno treba na vsak zaboj in/ali zapečaten pokrov dodati razpoznavni logotip ZGO, ki ima predpisane oblike, barve in velikosti. Rdeč logotip na beli podlagi sestavljata stilizirana upodobitev radiča, nad katero je navedeno „Radicchio Variegato di Castelfranco“, vse skupaj pa je v rdečem okvirju.

Pisava: Rockwell condesed

Barva logotipa: rdeča = magenta 100 % – yellow 80 % – cyan 30 %

Poleg tega lahko pristojna oseba logotip odtisne tudi v ustrezni pečat.

Vse druge navedbe, uporabljene ob „ZGO Radicchio Variegato di Castelfranco“, morajo biti precej manjše.

4. Jedrnata opredelitev geografskega območja

Območje proizvodnje in pakiranja radiča „Radicchio Variegato di Castelfranco“, ki leži v pokrajinah Treviso, Padova in Benetke, zajema celotno upravno območje naslednjih občin:

pokrajina Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Morgano, Paese, Ponzano Veneto, Preganziol, Quinto di Treviso, Resana, Riese Pio X, San Biagio di Callalta, Silea, Spresiano, Trevignano, Treviso, Vedelago, Villorba in Zero Branco;

pokrajina Padova: Albignasego, Battaglia Terme, Borgoricco, Camposanpiero, Cartura, Casalserugo, Conselve, Due Carrare, Loreggia, Maserà di Padova, Massanzago, Monselice, Montagnana, Montegrotto Terme, Pernumia, Piombino Dese, Ponte San Nicolò, San Pietro Viminario, Trebaseleghe in Tribano;

pokrajina Benetke: Marcon, Martellago, Mira, Mirano, Noale, Salzano, Santa Maria di Sala, Scorzè in Spinea.

5. Povezava z geografskim območjem

Razmere na zemljišču in obdelovalne tehnike na parcelah za pridobivanje ZGO „Radicchio Variegato di Castelfranco“ morajo biti skladne s tradicionalnimi metodami, ki se uporabljajo na območju proizvodnje, in vsekakor take, da dajo proizvodu njegove posebne značilnosti.

Za pridelovanje proizvoda „Radicchio Variegato di Castelfranco“ je primerna sveža, globoka zemlja, ki dobro odvaja vodo in ni preveč bogata s hranilnimi snovmi, zlasti dušikom, ter ni alkalna. Za gojenje so posebej primerna območja s prstjo na starih poplavnih zemljiščih, ki je bogata z glino in peskom in je v procesu dekalcifikacije, ter podnebjem, za katero so značilni poletje z dovolj padavinami in zmernimi temperaturami, suho jesensko vreme in zgodnje zime s temperaturami, ki se spustijo do –10 °C. Značilnosti proizvoda „Radicchio Variegato di Castelfranco“ so odvisne od okoljskih razmer ter naravnih in človeških dejavnikov na območju proizvodnje. Zgodovina, napredek, stoletja stare tradicije lokalnih kmetij in gojiteljev, značilnosti zemlje, podnebje, temperatura podtalnice in zmožnost njenega pridobivanja preprosto z vrtanjem, tj. z nizkimi stroški, v celoti podpirajo povezavo med proizvodom „Radicchio Variegato di Castelfranco“ in okoljem, v katerem se goji.

Sklic na objavo specifikacije

(drugi pododstavek člena 6(1) te uredbe)

Uradni list Italijanske republike št. 196 z dne 23. avgusta 2016 in št. 260 z dne 7. novembra 2016

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) UL L 343, 14.12.2012, str. 1.